CELEX: 32016D1878
Language: lv
Date: 2016-10-21 00:00:00
Title: Komisijas Īstenošanas lēmums 2016/1878 (2016. gada 21. oktobris), ar ko nosaka, ka tā atvieglotā muitas nodokļa pagaidu atcelšana, kurš noteikts saskaņā ar stabilizācijas mehānismu banāniem Nolīgumā, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses, attiecībā uz Gvatemalas izcelsmes banānu importu 2016. gadā nav atbilstīga

22.10.2016   
            
            
               LV
            
            
               Eiropas Savienības Oficiālais Vēstnesis
            
            
               L 288/56
            
         KOMISIJAS ĪSTENOŠANAS LĒMUMS 2016/1878
   (2016. gada 21. oktobris),
   ar ko nosaka, ka tā atvieglotā muitas nodokļa pagaidu atcelšana, kurš noteikts saskaņā ar stabilizācijas mehānismu banāniem Nolīgumā, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses, attiecībā uz Gvatemalas izcelsmes banānu importu 2016. gadā nav atbilstīga
   EIROPAS KOMISIJA,
   ņemot vērā Līgumu par Eiropas Savienību un Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 15. janvāra Regulu (ES) Nr. 20/2013, ar ko īsteno divpusējo aizsargpasākumu klauzulu un stabilizācijas mehānismu banāniem Nolīgumā, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses (1), un jo īpaši tās 15. pantu,
   tā kā:
   
               (1)
            
            
               Stabilizācijas mehānisms banāniem tika ieviests ar Nolīgumu, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses, ko pagaidu kārtā sāka piemērot Centrālamerikas valstīs 2013. gadā un kā pēdējā valstī – Gvatemalā 2013. gada 1. decembrī.
            
         
               (2)
            
            
               Saskaņā ar šo mehānismu un ievērojot Regulas (ES) Nr. 20/2013 15. panta 2. punktu, kad attiecībā uz svaigu banānu (Eiropas Savienības 2012. gada 1. janvāra Kombinētās nomenklatūras pozīcija 0803 90 10) importu no kādas attiecīgās valsts pārsniegts importa apjoma robežlīmenis, Komisija pieņem īstenošanas aktu, ar kuru tā var noteikt atvieglotā muitas nodokļa pagaidu atcelšanu minētās valsts izcelsmes svaigu banānu importam vai noteikt, ka šāda pagaidu atcelšana nav atbilstīga.
            
         
               (3)
            
            
               Komisijas lēmumu pieņem saskaņā ar Eiropas Parlamenta un Padomes Regulas (ES) Nr. 182/2011 (2) 8. pantu saistībā ar tās 4. pantu.
            
         
               (4)
            
            
               2016. gada 15. septembrī Gvatemalas izcelsmes svaigu banānu imports Eiropas Savienībā pārsniedzis 65 000 t robežlīmeni, kurš noteikts iepriekšminētajā nolīgumā.
            
         
               (5)
            
            
               Šajā sakarā saskaņā ar Regulas (ES) Nr. 20/2013 15. panta 3. punktu Komisija ir ņēmusi vērā attiecīgā importa ietekmi uz situāciju Savienības banānu tirgū, lai izlemtu, vai atvieglotais muitas nodoklis būtu jāatceļ. Šajā nolūkā Komisija ir izvērtējusi attiecīgā importa ietekmi uz cenu līmeni Savienībā, situāciju importa jomā no citiem avotiem un Savienības svaigu banānu tirgus vispārējo stabilitāti.
            
         
               (6)
            
            
               Gvatemalas izcelsmes svaigu banānu imports bija 3,4 % no kopējā svaigu banānu importa Eiropas Savienībā, uz ko attiecās banānu stabilizācijas mehānisms, kad tie pārsniedza 2016. gada robežlīmeni. Turklāt Gvatemalas izcelsmes svaigu banānu imports bija tikai 2 % no kopējā svaigu banānu importa Eiropas Savienībā laikposmā no 2016. gada janvāra līdz jūnijam. Pamatojoties uz importa prognozi līdz 2016. gada beigām un ņemot vērā ikmēneša importa apjomus līdz šim 2016. gadā, maz ticams, ka Gvatemalas izcelsmes banānu imports pārsniegs 4 % no kopējā importa apjoma visam 2016. gadam, proti, Gvatemalas importa gada līmenis atbildīs 2015. gada importa līmenim.
            
         
               (7)
            
            
               Gvatemalas importa cena 2016. gada pirmajos sešos mēnešos vidēji bija 600 EUR/t, t. i., par 1 % zemāka nekā citu svaigu banānu importa darījumu vidējā cena ES.
            
         
               (8)
            
            
               Svaigu banānu imports no citām lielajām tradicionālajām eksportētājām valstīm, ar kurām ES arī noslēgusi brīvās tirdzniecības nolīgumus, proti, Kolumbijas, Kostarikas un Panamas, līdz 2016. gada septembrim lielā mērā saglabājās zem robežlīmeņa, kas tām noteikts salīdzināmos stabilizācijas mehānismos, un pēdējo četru gadu laikā tām raksturīgas līdzīgas tendences un vienības vērtības. Piemēram, importa līmenis no Kolumbijas un Kostarikas 2016. gada septembrī bija attiecīgi 915 tūkst. tonnu un 542 tūkst. tonnu zem noteiktajiem robežlīmeņiem, kas ir ievērojami vairāk nekā kopējais robežlīmenis Gvatemalai visam gadam (65 tūkst. tonnu).
            
         
               (9)
            
            
               Salīdzinot ar dzelteno banānu vidējām vairumtirdzniecības cenām iepriekšējos mēnešos, 2016. gada septembra sākumā Savienības tirgū nav novērotas banānu vidējās vairumtirdzniecības cenas (945 EUR/t) būtiskas izmaiņas.
            
         
               (10)
            
            
               Tādējādi nav pazīmju, ka svaigu banānu imports no Gvatemalas, kas pārsniedz noteikto ikgadējo importa apjoma robežlīmeni, destabilizējis Savienības tirgu vai ka tas būtiski ietekmējis ES ražotāju stāvokli.
            
         
               (11)
            
            
               Visbeidzot, 2016. gada augustā nekas neliecina, ka ir nopietnas pasliktināšanās draudi vai nopietna pasliktināšanās ES attālāko reģionu ražotājiem.
            
         
               (12)
            
            
               Pamatojoties uz iepriekš minēto izvērtējumu, Komisija ir secinājusi, ka atvieglotā muitas nodokļa pagaidu atcelšana attiecībā uz Gvatemalas izcelsmes banānu importu nav atbilstīga.
            
         
               (13)
            
            
               Ņemt vērā to, ka gada apjoma robežlīmenis jau septembrī ir pārsniegts, un pat ņemot vērā to, ka kopējie importa apjomi no Gvatemalas ES tirgū ir mazi, Komisija tomēr turpinās savas regulārās pārbaudes darbības šajā sakarā,
            
         IR PIEŅĒMUSI ŠO LĒMUMU.
   1. pants
   Atvieglotā muitas nodokļa pagaidu atcelšana attiecībā uz tādu svaigu banānu importu no Gvatemalas, kuri klasificēti Eiropas Savienības Kombinētās nomenklatūras pozīcijā 0803 90 10, 2016. gadā nav atbilstīga.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   
      Briselē, 2016. gada 21. oktobrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 17, 19.1.2013., 13. lpp.
   
   
      (2)  Eiropas Parlamenta un Padomes 2011. gada 16. februāra Regula (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).